<classify> Kwa mujibu wa Bin Zubeiry Blog, Ngassa, aliwasili juzi jioni Afrika Kusini na jana asubuhi baada ya kukamilisha mazungumzo, akasaini mkataba huo mnono.Nimefurahi kusaini timu hii, ambayo kaka yangu Nteze John amewahi kuchezea pamoja na wachezaji wengine wakubwa kama Tshabalala na Mweene, alisema Ngassa.Sasa najiandaa kwa maisha mapya baada ya kucheza Tanzania kwa muda mrefu, hii ni changamoto mpya kwangu, mpira wa Afrika Kusini upo juu sana ukilinganisha na pale kwetu Tanzania. Nataka kutumia fursa hii kulitangaza soka la Tanzania, ili klabu zisijifikirie tena kusajili wachezaji wa Tanzania, alisema Ngassa.Kwa upande wake, Kocha Mkuu wa timu hiyo maarufu kama Ea Lla Koto, Kinnah Phiri alisema kwamba amekuwa akimpenda Ngassa kwa muda mrefu na kukutana naye FS ni kutimia kwa ndoto zake za kufanya kazi na kijana huyo siku moja.Katika Mkataba huo ambao Ngassa, mtoto wa kiungo wa zamani wa Simba SC, Khalfan Ngassa atakuwa analipwa karibu mara tatu ya mshahara aliokuwa anapata Yanga SC, atapatiwa nyumba ya kuishi na familia yake, gari na huduma nyingine muhimu, ikiwemo bima.Ngassa anakuwa Mtanzania wa pili kuichezea Free State, baada ya Nteze John Lungu Mwana Mwanza pia aliyeichezea timu hiyo enzi hizo inaitwa Qwa Qwa Stars mwaka 1997 hadi 1999.Ngassa anatua Free States akitokea Yanga, ambayo ameichezea jumla ya mechi 185 katika awamu mbili, na kuifungia jumla ya mabao 86.Ngassa aliyetimiza miaka 26, Aprili 12 mwaka huu, alijiunga na Yanga kwa mara ya kwanza mwaka 2006, akitokea Kagera Sugar iliyomuibua mwaka 2005 kutoka timu ya vijana ya Toto Africans ya Mwanza.Mwaka 2010 alihamia Azam FC kwa dau la rekodi wakati huo, dola za Marekani 40,000 Sh milioni 80. Kabla ya hapo, akiwa Yanga, Aprili mwaka 2009, Ngassa alikwenda kufanya majaribio klabu ya Ligi Kuu England, West Ham United wakati huo chini ya kocha Mtaliano Gianfranco Zola.Hata hivyo, pamoja na mshambuliaji wa zamani wa Chelsea, Zola kuvutiwa na uwezo wa mchezaji huyo kisoka, akasema Ngassa anahitaji kurejea Afrika kuongeza lishe.Julai mwaka 2011, Ngassa alikwenda kufanya majaribio Seattle Sounders FC ya Ligi Kuu ya Marekani na akatumiwa katika mchezo wa kujiandaa na msimu dhidi ya Manchester United ya England.Hatahivyo, Azam FC haikuwa tayari kumuuza mchezaji huyo. Ngassa alicheza Azam FC hadi mwaka 2012 alipohamia Simba kwa mkopo na mwaka 2013 akarejea timu yake kipenzi, Yanga ambayo, ameiaga baada ya msimu akiiachia ubingwa wa Ligi Kuu.Mfungaji huyo bora wa Ligi ya Mabingwa Afrika msimu uliopita, pia amewahi kuwa mchezaji bora wa Tanzania mara mbili mwaka 2010.Mwaka 2005 akiwa Kagera Sugar alishinda Kombe la Tusker wakiifunga Simba katika fainali na alipohamia Yanga alishinda mataji ya Ligi Kuu katika misimu ya 2008, 2009 na 2015.Ameshinda pia mataji ya Tusker mwaka 2007 na 2009 akiwa na Yanga, wakati akiwa na Azam FC aliiwezesha timu hiyo kushika nafasi ya pili katika Ligi Kuu na Klabu Bingwa Afrika Mashariki na Kati, Kombe la Kagame mwaka 2012.Amekuwa Mfungaji bora wa Ligi Kuu ya Vodacom Tanzania Bara msimu wa 20102011 akiwa na Azam FC na mfungaji bora wa Kombe la Challenge mwaka 2009. Pia ni mchezaji bora wa Ligi Kuu Tanzania Bara mwezi uliopita.Amekuwa mchezaji muhimu wa timu ya taifa ya Tanzania, Taifa Stars tangu mwaka 2007 na hadi sasa ameichezea timu hiyo mechi 82 na kuifungia mabao 22.Free State Stars ni timu yenye maskani yake mjini Bethlehem, Free State, ambayo inacheza Ligi Kuu ya Afrika Kusini, maarufu kama PSL.  <topic>: MICHEZO 